G’n ‘sand’ aan Yank Reed te smeer | Netwerk24
REED WÉÉR UITGEVANG
G’n ‘sand’ aan Yank Reed te smeer
Deur Marnus Kok 08 Desember 2019 00:00
Aussies gaan VSA-kuller gas gee in Presidentebeker
’n Jakkals verander van hare, maar nie van streke nie.
Dié ou gesegde geld die Amerikaanse gholfspeler Patrick Reed, want die 29-jarige speler het hom Vrydag vir die hoeveelste keer in sy loopbaan aan skelmstreke skuldig gemaak.
Patrick ReedFoto: getty
Reed het by die 11de putjie tydens die derde ronde van die Hero World Challenge-toernooi in die Bahamas besluit die presiese plek waar sy bal in die sandkuil geland het, is darem te moeilik om net so uit te speel.
Want daar het letterlik sand gelê waar hy die bal moes tref. Geen probleem as jy Reed is en tevore die reëls aangepas het nie, het hy besluit.
Terwyl hy gemaak het of hy sy swaai oefen en kwansuis uitwerk presies hoe hy die bal daar gaan uitkry, het hy die sand stukkie vir stukkie met twee “houe” weggevat.
Toe hy deur beamptes daarop gewys is, het hy heel verbaas gereageer en gemaak of hy van geen sout of water bewus is nie.
“Ek voel my stok was ver agter die bal toe ek die oefenswaai geneem het,” het Reed volgens The Guardian gesê.
“Uiteraard het ek ’n bietjie sand raak geslaan. As gevolg daarvan is ek met twee houe beboet, hoewel ek nie dink dit (die sand wat hy weggeslaan het) het beïnvloed hoe my bal gelê het nie.
“Ek aanvaar my straf van twee houe, hoewel daar geen bedoeling aan my kant was nie,” het Reed gesê, wat hom ná afloop van die derde ronde drie houe agter die voorloper, Gary Woodland, bevind het.
Die ding van Reed is dat hy blykbaar ’n geskiedenis het as iemand wat oneerlik deur die lewe gaan.
Toe hy byvoorbeeld ’n student aan die Universiteit van Georgia was, is hy uit dié instelling se gholfspan gelaat omdat hy oneerlik was en van sy spanmaats gesteel het, berig golf.com.
’n Paar jaar later het hy ’n toernooi gewen en in ’n onderhoud kort daarna gesê dat hy onder die wêreld se voorste vyf spelers is. Dit terwyl hy toe 40ste in die wêreld was.
Reed is natuurlik meer as slegs ’n gemiddelde gholfspeler, soos wat sy sege in verlede jaar se Meesters­toernooi getuig.
Maar dit lyk of sy jongste manewales hom die grap van wêreldgholf gemaak het.
Twitter-gebruikers het hul gifpenne uitgehaal, soos ene Alex ­Myers wat gesê het dat Reed in ’n stadium “moet begin verantwoordelikheid aanvaar”.
Reed is deel van Amerika se span wat volgende week aan die Presidentebeker deelneem en kan hom volgens die Australiër Marc Leishman vir ’n vuurwarm ontvangs van toeskouers daar voorberei.
Meer oor: Patrick Reed